**Amurg**

*Stefania Petrov*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Soarele încet s-a stins

în vise de neatins,

Luând cu el multe tristeţi

să le înece-n dimineţi.

Prin oceanul înserării

curge plânsul neuitării,

Ducând focuri şi mister

spre tăcerile din cer.

Gânduri se prefac în şoapte,

se topeşte ziua-n noapte,

Strângând razele de soare

într-o rugă de iertare.

În cuptorul veşniciei

intră amurgul bucuriei,

Peste toate se aşterne

somnul stelelor eterne.